The Minister of Women & Child Development, Smt Maneka Sanjay Gandhi has said that the Government will soon bring an anti-trafficking legislation into the Parliament, the draft of which is ready.
نئی دہلی، 17 ا کتوبر، خواتین اور بچوں کی ترقی کی وزیر محترمہ مینکا سنجے گاندھی نے کہا ہے کہ پارلیمنٹ میں انسانی اسمگلنگ مخالف قانون حکومت بہت جلد لیکر آئے گی۔ اس مجوزہ قانون کا مسودہ بالکل تیار ہے۔ محترمہ مینکا گاندھی آج چنڈی گڑھ میں پریس انفارمیشن بیورو، وزارت اطلاعات و نشریات کے ذریعہ منعقدہ مدیران کی علاقائی کانفرنس میں تقریر کررہی تھیں۔ انہوں نے مزید کہا کہ حکومت پارلیمنٹ کے اگلے سرمائی اجلاس کے دوران اس بل کو متعارف کرانے کی کوشش کرے گی۔ انہوں نے وضاحت کرتے ہوئے کہا کہ اس قانون کے اندر اسمگلنگ کے ذریعہ لے جارہے لوگوں کو بچانے اور امداد دینے کے علاوہ ان کے اہل خانہ تک پہنچانے کا بندوبست رہے گا۔ اس کے علاوہ پہلی مرتبہ اسمگلنگ کے ذریعہ لے جارہے لوگوں اور انسانی اسمگلروں کے درمیان واضح فرق کیا جائے گا۔ محترمہ مینکا سنجے گاندھی نے ملک میں خواتین اور بچوں کے تحفظ کے لئے حکومت کے ذریعہ کئے جارہے مختلف اقدامات کا ذکر کیا۔ انہوں نے کہا کہ حالیہ دنوں میں خواتین اور بچوں کی ترقی کی وزارت نے جنسی جرائم سے بچوں کی حفاظت کے لئے ای ۔ باکس جاری کیا ہے جو کہ بیحد آسان ہے۔ اس کے تحت بچوں کے جنسی استحصال یا بچوں کو جنسی طور پر ہراساں کرنے سے متعلق شکایات کو کوئی بھی بچہ یا بالغ فرد درج کراسکتا ہے۔ انہوں نے اس بات کا انکشاف کیا کہ اب تک اس ای ۔ باکس میں 81 شکایات موصول ہوچکی ہیں۔ گمشدہ بچوں کو تلاش کرنے کے لئے ایک اہم اقدام کے تحت گزشتہ برس ’’کھویا پایا پورٹل‘‘ کی شروعات کی گئی تھی۔ اس پورٹل کے تحت گمشدہ بچوں کے تقریباً 6 ہزار معاملات درج کئے جاچکےہیں۔ اسی طرح ریلوے کے اشتراک سے تیار کئے گئے خصوصی عمل اور طریقہ کار کے ذریعہ بھاگے ہوئے بچوں اور گمشدہ بچوں کی بھی مدد کی جارہی ہے۔ محترمہ مینکا گاندھی نے بتایا کہ اس اقدام کے تحت اب تک 13000 بچوں کی مدد کی جاچکی ہے۔ تمام ریلوے کے ڈبوں میں پوسٹر چسپاں کئے جارہے ہیں کہ لوگ مشکل حالات میں پھنسے بچوں کی اطلاع دیں۔ محترمہ مینکا گاندھی نے مزید کہا کہ حکومت ہند کے ذریعہ کئے جارہے دیگر اہم اقدامات کے تحت یکم جنوری 2017 سے مشکل میں پھنسی خواتین کےلئے تمام موبائل فون میں پینک بٹن نصب کرنے کا فیصلہ ، مارچ 2007 تک تشدد سے متاثرہ خواتین کے لئے تقریباً 170 ون اسٹاپ مراکز کا قیام، گھٹتےہوئے جنسی تناسب پر قابو پانے کے لئے بیٹی بچاؤ، بیٹی پڑھاؤ تجرباتی پروگرام، پولیس فورس میں خواتین کے لئے 33 فیصد ریزرویشن اور ورنداون میں 1000 بیواؤں کے لئے ایک بڑے گھر کی تعمیر جیسے امور شامل ہیں۔ انہوں نے مزید کہا کہ رشتہ ازدواج اور شادی سے متعلق ویب سائٹوں کے لئے رہنما خطوط بنائے جارہے ہیں تاکہ اس کے غلط استعمال کو روکا جاسکے۔ اسی طرح مہیلا ہاٹ کے نام سے ایک ویب پورٹل قائم کیا گیا ہے تاکہ خواتین اپنی مصنوعات کو فروخت کرسکیں۔ اس پورٹل کے تحت پہلے چھ مہینے میں تقریباً چھ لاکھ روپے مالیت کی تجارت ہوچکی ہے۔ خواتین کو تربیت فراہم کرنے کےلئے ازسرنو ایس ٹی ای بی پروگرام بنایا گیا ہے۔ علاوہ ازیں خواتین سرپنچوں کو تربیت دی جارہی ہے تاکہ انہیں گاؤں کو پیشہ ورانہ طور پر بااختیار بنانے کے لئے قابل بنایاجاسکے۔ اسی طرح اسکولوں میں جنسی بنیاد پر چمپئن کی اسکیم شروع کی گئی ہے۔ محترمہ مینکا گاندھی نے مزید کہا کہ حکومت ملک میں آنگن باڑی نظام کو ازسرنو تشکیل دینے کےلئے ہر وقت کام کررہی ہے تاکہ اس کے طریقہ کار میں تبدیلی لائی جاسکے۔ حاملہ خواتین اور بچوں کے اندر غذائیت کا خیال رکھا جارہا ہے۔ صحت مند بچوں کو یقینی بنانے کے لئے حکومت کام کرنے والی خواتین کے لئے چھ مہینے کی زچگی تعطیل ضروری قراردینے پر کام کررہی ہے۔ اس کے تحت محنت اور روزگار کی وزارت نے قانون میں ترامیم کو متعارف کرادیا ہے۔ آخر میں خواتین اور بچوں کی ترقی کی وزیر محترمہ مینکا سنجے گاندھی نے کہا کہ حکومت ملک میں خواتین اور بچوں کی حالت کو بہتر بنانے کے لئے ہرسمت میں اور نہایت تیزی کے ساتھ کام کررہی ہے۔ واضح رہے کہ چنڈی گڑھ میں منعقدہ اس دو روزہ کانفرنس میں شمالی ریاستوں ، پنجاب، ہریانہ، اترپردیش، ہماچل پردیش، جموں و کشمیر، مرکز کے زیر انتظام خطہ چنڈی گڑھ اور شمال مشرقی ریاستوں سے تعلق رکھنے والے مدیران اور سینئر صحافی حضرات شرکت کررہے ہیں۔ م ن۔ م ع ۔ ن ا۔ (17-10-16) U- 6261 (Release ID :151721)